钦定古今图书集成/理学汇编/字学典/第149卷 > 《洞天墨录》 > 《古制墨法》
## 钦定古今图书集成/理学汇编/字学典/第149卷 > 《洞天墨录》 > 《古制墨法》

《古墨法》云：“烟细胶新，杵熟蒸匀，色不染手，光可射人。”
又曰：“虬松取烟，鹿胶相揉，九蒸回泽，万杵力扣，光可
照人，色不染手。”造墨惟胶为难。古之妙工，皆自制胶
法，取新解牛革及筋全用之。牛革取其厚处，连肤及
毛，皆割不用，入冶成胶，即以和烟。若冷定重化，则已
非新矣。今之胶料，皆牛革之弃馀，故虽号广胶，去古
胶法犹远，无怪乎墨品之下也。徽墨今古第一者，上
比潘谷、蔡滔，中犹容十许人，况李廷珪乎